Forslag til RÅDETS AFGØRELSE om en fællesskabsgaranti til Den Europæiske Investeringsbank mod tab i forbindelse med en særlig långivningsaktion til fordel for udvalgte miljøprojekter i området langs Ruslands Østersøkyst som led i den nordlige dimension

(forelagt af Kommissionen)

BEGRUNDELSE

1. Indledning

Den nordlige dimension blev for første gang anerkendt af EU på Det Europæiske Råds møde i Luxembourg i december 1997. På Det Europæiske Råds møde i Wien (december 1998) og Köln (juni 1999) fik begrebet et mere konkret indhold. I november 1999 afholdt det finske EU-formandskab en udenrigsministerkonference om den nordlige dimension, og en måned senere opfordrede Det Europæiske Råd på mødet i Helsingfors Kommissionen til at udarbejde en handlingsplan, der blev godkendt af Det Europæiske Råd i Feira den 20. juni 2000.

Den nordlige dimension dækker det geografiske område fra Island i vest til det nordvestlige Rusland, fra Norske- og Barentshavet samt det Kariske Hav i nord til sydkysten af Østersøen. Den tjener til at tackle de særlige udfordringer forbundet med regionaludviklingen i Nordeuropa. Blandt disse udfordringer kan nævnes barske klimatiske forhold, store afstande, særligt store forskelle i levestandard, miljøforurening, herunder problemer med radioaktivt affald og med spildevandsrensningen, samt utilstrækkelige transport- og grænseovergangsfaciliteter.

Den nordlige dimension tager sigte på at intensivere det grænseoverskridende samarbejde mellem EU og EU's nabolande og naboregioner i Nordeuropa. Den har til formål at skabe sikkerhed og stabilitet i regionen og tilvejebringe et sikkert, rent og tilgængeligt miljø for alle i det nordlige område. Den nordlige dimension tager også sigte på dels at løse problemerne forårsaget af en uensartet regional udvikling, dels at forhindre nye skillelinjer i at opstådl efterhånden som EU udvides med nye medlemmer.

En af de vigtigste opgaver består i at tackle de miljømæssige udfordringer i det område, der er omfattet af den nordlige dimension, herunder retablering af den økologiske balance i Østersøen. Der er behov for en øjeblikkelig indsats i området langs Ruslands Østersøkyst. Eksempelvis er spildevandet fra 3,5 millioner indbyggere i og omkring Skt. Petersborg, der ledes ud i Den Finske Bugt, kun delvist renset. Der foregår noget tilsvarende i og omkring Kaliningrad.

På initiativ af det svenske formandskab blev en begrænset EIB-aktion til fordel for miljøprojekter i Rusland drøftet under Økofin-Rådets arbejdsfrokost den 12. marts 2001. Ministrene nåede frem til en principaftale om EIB's engagement i miljøprojekter i det nordvestlige Rusland, navnlig i Skt. Petersborg og Kaliningrad. De kriterier, som ministrene havde drøftet, blev opsummeret af formanden for Økofin-Rådet i et brev af 10. marts 2001 til Økofin-ministrene, kommissæren for økonomiske og monetære anliggender samt EIB's formand:

- Projekterne skal vurderes og godkendes hver for sig af EIB's styrelsesråd. Der er således ikke tale om et generelt långivningsmandat i henseende til Rusland.

- Projekterne skal klart fokusere på miljøforbedringer og være af væsentlig interesse for EU.

- EIB skal samarbejde og arrangere samfinansiering med andre internationale finansielle institutioner for at sikre en rimelig risikodeling og passende projektkrav.

- Der fastsættes et samlet låneloft på 100 mio. EUR.

- Rusland skal honorere sine internationale finansielle forpligtelser, herunder forpligtelserne over for Paris-klubben.

På sit møde i Stockholm den 23.-24. marts 2001 enedes Det Europæiske Råd om, "at EU bør åbne mulighed for at yde lån fra EIB til udvalgte miljøprojekter [i Rusland] i overensstemmelse med de nærmere kriterier, der fastlægges af Rådet".

2. Forslaget

Denne meddelelse indeholder et forslag fra Kommissionen om en særlig aktion som led i den nordlige dimension. Den består i at indrømme EIB en fællesskabsgaranti mod tab i forbindelse med lån til udvalgte miljøprojekter i området langs Ruslands Østersøkyst. Garantien vil dække EIB-lån til individuelle projekter op til et samlet maksimum på 100 mio. EUR.

Denne særlige aktion falder uden for og kommer oven i EIB's generelle långivningsmandat, der er omhandlet i Rådets afgørelse 2000/24/EF af 22. december 1999 [1]. Den samlede fællesskabsgaranti på 65 % knyttet til det mandat vil blive udvidet for også at dække långivningen til Rusland som led i denne særlige aktion.

[1] EFT L 9 af 13.1.2000, s. 24.

Grundet de særlige kriterier, som skal være opfyldt af de EIB-projekter, der iværksættes som led i denne særlige aktion, udgør dette forslag ikke et långivningsmandat, men EIB's styrelsesråd vil blive anmodet om at godkende lånene enkeltvis på basis af artikel 18 i EIB's vedtægter.

De projekter, hvortil der vil kunne ydes lån, skal klart tjene til at gennemføre miljøforbedringer og være af væsentlig interesse for EU. Det begrænsede antal projekter, som Rådet har anmodet EIB om at støtte, kunne f.eks. omfatte vandrensningsprojekter, vandforsyningsprojekter, affaldspladser til almindeligt og farligt affald samt projekter, der kan bidrage til at begrænse miljøkonsekvenserne af nye infrastrukturprojekter og industrielle projekter. EIB har allerede indledt forhandlinger om et spildevandsprojekt i Skt. Petersborg og agter at undersøge muligheden for at deltage i et tilsvarende, men mindre projekt i Kaliningrad.

EIB vil bygge långivningen til de her omhandlede projekter på sine sædvanlige kriterier. Potentielle projekters finansielle rentabilitet kan forbedres ved hjælp af tilstrækkelige midler fra EU (via Tacis), bilaterale donorer og Rusland selv.

EIB vil kun deltage i projektfinansieringer omfattet af denne garanti, hvis projekterne gennemføres i samarbejde med og samfinansieres af andre internationale finansielle institutioner.

Der blev afholdt et møde på højt plan i Helsingfors den 9. marts 2001 for at drøfte centrale spørgsmål i tilknytning til finansieringen af investeringer i infrastrukturprojekter og miljøprojekter i overgangsøkonomierne i den region, der er omfattet af den nordlige dimension. I mødet deltog EIB, Verdensbanken (IBRD), Den Internationale Finansieringsinstitution (IFC), Den Europæiske Bank for Genopbygning og Udvikling (EBRD), Den Nordiske Investeringsbank (NIB), Nordic Environmental Finance Corporation (NEFCO), Europarådets Udviklingsbank (CEB), det svenske formandskab, Europa-Kommissionen og repræsentanter for den finske og belgiske regering.

På ovennævnte møde blev det besluttet at etablere et miljøpartnerskab ("Northern Dimension Environmental Partnership" (NDEP)), hvori vil deltage internationale finansielle institutioner, Kommissionen, bilaterale og multilaterale donorer samt de berørte overgangslande. Formålet med dette partnerskab bliver at tackle miljø- og energiproblemerne i området. Mødedeltagerne enedes om at nedsætte en arbejdsgruppe til dette formål under fælles formandskab af det svenske EU-formandskab og EBRD, der skal aflægge beretning inden udgangen af juni 2001. Arbejdsgruppen vil fokusere på de operationelle sider af samarbejdet om projektfinansieringen som led i den nordlige dimension og vil navnlig søge at lette og fremskynde de internationale finansielle institutioners, EU's, de bilaterale donorers og overgangslandenes finansiering af investeringer i projekter inden for miljøbeskyttelse og energieffektivitet.

I begyndelsen af 2001 kom Rusland bagud med betjeningen af sin statsgæld og navnlig med afviklingen af sine forpligtelser over for Paris-klubben. Siden da er det lykkedes Rusland at indhente en del af det forsømte, således at landets gældsbetjening efterhånden er blevet bragt i overensstemmelse med de indgåede aftaler, og landet forventes i den nærmeste fremtid at kunne overholde sine forpligtelser over for Paris-klubben. Den her omhandlede garanti gøres betinget af, at Rusland overholder sine finansielle forpligtelser over for udlandet og navnlig over for kreditorerne i Paris-klubben.

Denne ekstraordinære foranstaltning tjener til at støtte gennemførelsen af udvalgte projekter af EU-interesse i området langs Ruslands Østersøkyst. Den er ikke led i EIB's generelle långivningsmandat vis-a-vis tredjelande, og den skaber ikke præcedens for fremtidige aktioner.

3. Budgetmæssige virkninger

Nærværende forslag om en særlig EIB-långivningsaktion til fordel for miljøprojekter i området langs Ruslands Østersøkyst, der opererer med et loft på 100 mio. EUR og en generalgaranti på 65 %, vil få en samlet virkning på 5,85 mio. EUR for garantifonden for aktioner i forhold til tredjelande.

Efter indregning af alle de eksterne aktioner, hvorom der allerede er truffet beslutning eller fremsat forslag, og efter indregning af alle dem, der kan forudses med en vis sikkerhed, men før der tages højde for virkningerne af dette forslag, udgør margenen i garantifondsreserven for 2001 18,55 mio. EUR. Dette tal omfatter også virkningen af en lille, men positiv korrektion, der vil finde sted i forbindelse med dette års første budgetoverførsel fra reserven for lån og lånegarantier til garantifonden for aktioner i forhold til tredjelande, som Kommissionen er i færd med at forberede. Korrektionen foretages i overensstemmelse med Rådets forordning (EF, Euratom) nr. 2728/94 af 31. oktober 1994, som ændret ved Rådets forordning (EF, Euratom) nr. 1149/1999 af 25. december 1999, og udspringer af indførelsen af toldunionsfaciliteten mellem EIB og Tyrkiet, jf. Rådets afgørelse 2000/788/EF af 4. december 2000 [2], i budgetsystemet allerede i december 2000, skønt långivningen først reelt blev indledt i 2001.

[2] EFT L 314 af 14.12.2000, s. 27-28.

Dette forslag vil reducere margenen i garantifondsreserven for 2001 til 12,70 mio. EUR. Margenen for de efterfølgende år vil ikke blive berørt at dette forslag.

2001/0121(CNS)

Forslag til RÅDETS AFGØRELSE om en fællesskabsgaranti til Den Europæiske Investeringsbank mod tab i forbindelse med en særlig långivningsaktion til fordel for udvalgte miljøprojekter i området langs Ruslands Østersøkyst som led i den nordlige dimension

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 308,

under henvisning til forslag fra Kommissionen [3],

[3] EFT C

under henvisning til udtalelse fra Europa-Parlamentet [4], og

[4] EFT C

ud fra følgende betragtninger:

(1) Den nordlige dimension blev lanceret af Det Europæiske Råd på mødet i Helsingfors den 10.-11. december 1999, hvor Kommissionen blev opfordret til at udarbejde en handlingsplan. På mødet i Feira i juni 2000 godkendte Det Europæiske Råd handlingsplanen for den nordlige dimension i EU's politikker over for tredjelande og på tværs af grænserne for perioden 2000-2003. Den nordlige dimension dækker det geografiske område fra Island i vest til det nordvestlige Rusland, fra Norske- og Barentshavet samt det Kariske Hav i nord til sydkysten af Østersøen.

(2) Den nordlige dimension tjener til at tackle de særlige udfordringer forbundet med regionaludviklingen i Nordeuropa. Blandt disse udfordringer kan nævnes barske klimatiske forhold, store afstande, særligt store forskelle i levestandard, miljøforurening, herunder problemer med radioaktivt affald og med spildevandsrensningen, samt utilstrækkelige transport- og grænseovergangsfaciliteter. Den tager sigte på at intensivere det grænseoverskridende samarbejde mellem EU og EU's nabolande og naboregioner i Nordeuropa.

(3) Situationen på miljøområdet i det nordvestlige Rusland er fortsat meget problematisk. Området lider under mange års miljøødelæggelser, hvis udbedring det er finansielt vanskeligt for den nuværende russiske regering at håndtere, og hvis udbedring heller ikke kan finansieres gennem brugerbetalingen for forsyningstjenester som følge af befolkningens relativt ringe købekraft. Der er således endnu ikke blevet gjort noget ved flere farlige, grænseoverskridende miljøproblemer, der har oprindelse i det nordvestlige Rusland. Spildevand fra 3,5 millioner indbyggere i og omkring Skt. Petersborg udledes stadig urenset i Østersøen, og situationen i og omkring Kaliningrad ser tilsvarende ud. Nogle enorme lossepladser indeholdende giftigt affald truer grundvandet.

(4) EU yder allerede støtte til miljøprojekter i det nordvestlige Rusland via Tacis. Der er behov for hurtigt at forbedre miljøbeskyttelsen i området for at hindre nye miljøskader på tværs af grænserne, og derfor er det berettiget for Fællesskabet at udvide sin støtte gennem begrænsede EIB-lån. EIB's inddragelse vil bidrage til at forstærke Fællesskabets indsats, ikke blot i kraft af mangedoblingen af de disponible midler, men også gennem den professionelle bistand fra Bankens projektgrupper. Støtten fra Fællesskabet vil blive ydet i en form, der tager hensyn til projekternes afkastningsevne og kan geninddrives.

(5) På formandskabets initiativ drøftede Økofin-Rådet den 12. marts 2001 kriterierne for en begrænset EIB-aktion til fordel for miljøprojekter i det nordvestlige Rusland, navnlig i Skt. Petersborg og Kaliningrad. Det blev understreget, at (a) projekterne og lånene skal vurderes og godkendes enkeltvis af henholdsvis EIB og EIB's styrelsesråd, og at der således ikke er tale om et generelt långivningsmandat til fordel for Rusland, (b) projekterne skal klart fokusere på miljøforbedringer og være af væsentlig interesse for EU, (c) EIB skal samarbejde og arrangere samfinansiering med andre internationale finansielle institutioner for at sikre en rimelig risikodeling og passende projektkrav, (d) der fastsættes et samlet låneloft på 100 mio. EUR og (e) Rusland skal honorere sine internationale finansielle forpligtelser, herunder forpligtelserne over for Paris-klubben.

(6) På sit møde i Stockholm den 23.-24. marts 2001 enedes Det Europæiske Råd om, "at EU bør åbne mulighed for at yde lån fra EIB til udvalgte miljøprojekter [i Rusland] i overensstemmelse med de nærmere kriterier, der fastlægges af Rådet".

(7) Det er derfor på sin plads at yde EIB en garanti med henblik på gennemførelse af lånetransaktioner som led i denne særlige långivningsaktion til fordel for udvalgte miljøprojekter i området langs Ruslands Østersøkyst, navnlig i og omkring Skt. Petersborg og Kaliningrad. Den garanti, der ydes som led i denne særlige aktion, er af ekstraordinær karakter, og skaber ikke præcedens for fremtidige aktioner. EIB har tilkendegivet, at den i overensstemmelse med sine vedtægter er i stand til og villig til at yde lån ud af egne midler til projekter i det nordvestlige Rusland.

(8) Fællesskabsgarantien i forbindelse med denne aktion får et loft på 100 mio. EUR. For at gøre denne forholdsvis beskedne aktion så virkningsfuld som muligt fokuserer den på projekter i området langs Ruslands Østersøkyst.

(9) Projektprioriteringen vil foregå inden for rammerne af "Northern Dimension Environmental Partnership" (NDEP), hvori deltager Kommissionen, bilaterale og multilaterale donorer, de internationale finansielle institutioner og de berørte overgangslande.

(10) Fællesskabet yder i henhold til Rådets afgørelse 2000/24/EF [5] EIB en generalgaranti på 65 % til dækning af tab i forbindelse med lån til projekter uden for Fællesskabet (Central- og Østeuropa, Middelhavslandene, Latinamerika og Asien samt Den Sydafrikanske Republik).

[5] EFT L 9 af 13.1.2000, s. 24.

(11) Den 2. december 1996 godkendte Rådet konklusionerne om nye garantiordninger for EIB's långivning til tredjelande, der godkender metoden med en generalgaranti, som ikke skelner mellem regioner og projekter, og accepterer en risikodelingsordning. Under risikodelingsordningen skal EIB dække de kommercielle risici med passende ikke-statslige garantier fra tredjeparter, mens budgetgarantien kun dækker politiske risici.

(12) Den generalgaranti, der dækker EIB's generelle eksterne långivningsmandat, jf. Rådets afgørelse 2000/24/EF, skal også gælde for den særlige EIB-långivningsaktion til fordel for Rusland som led i den nordlige dimension. Lån, der ydes i medfør af denne afgørelse, bør være dækket af generalgarantien, således som denne er reguleret ved afgørelse 2000/24/EF. I betragtning af denne aktions særlige karakter vil den ikke være omfattet af Artikel 1(3) i Rådets afgørelse 2000/24/EF.

(13) Tidsfaktoren er afgørende for gennemførelsen af denne afgørelse. Der er behov for øjeblikkelige miljøinvesteringer i området langs Ruslands Østersøkyst.

(14) Traktaten indeholder ikke anden hjemmel for vedtagelsen af denne afgørelse end artikel 308.

TRUFFET FØLGENDE AFGØRELSE:

Artikel 1

Formål

Fællesskabet yder Den Europæiske Investeringsbank (i det følgende benævnt "EIB") en generalgaranti til dækning af alle udeblevne, men forfaldne afdrag på lån, som den i overensstemmelse med sine sædvanlige kriterier yder til investeringsprojekter i forbindelse med den særlige långivningsaktion til fordel for området langs Ruslands Østersøkyst som led i den nordlige dimension. De udvalgte projekter skal klart fokusere på miljøforbedringer og være af væsentlig interesse for EU.

Artikel 2

Låneloft og vilkår

1. Det samlede låneloft er på 100 mio. EUR eller et tilsvarende beløb.

2. Fællesskabets garanti i forbindelse med lån ydet af EIB i henhold til denne afgørelse tager form af en udvidelse af den generalgaranti på 65 %, som Fællesskabet har ydet EIB under det generelle eksterne långivningsmandat, jf. Rådets afgørelse 2000/24/EF.

3. Projekter finansieret ved hjælp af lån, der er dækket af garantien, skal opfylde følgende kriterier:

- de skal opfylde betingelserne i artikel 1

- EIB skal samarbejde og arrangere samfinansiering med andre internationale finansielle institutioner for at sikre en rimelig risikodeling og passende projektkrav.

4. EIB forelægger kun projekter til godkendelse, hvis Rusland anses at honorere sine internationale finansielle forpligtelser, herunder forpligtelserne over for Paris-klubben.

5. Lån, der dækkes af fællesskabsgarantien, godkendes enkeltvis af EIB's styrelsesråd i overensstemmelse med artikel 18 i EIB's vedtægter.

6. Med henblik på denne afgørelse finder artikel 1, stk. 3, i afgørelse 2000/24/EF ikke anvendelse.

Artikel 3

Indberetning

I overensstemmelse med indberetningsbestemmelserne i Rådets afgørelse 2000/24/EF underretter Kommissionen hvert år Europa-Parlamentet og Rådet om lånetransaktionerne foretaget i henhold til denne afgørelse og fremlægger samtidig en vurdering af gennemførelsen af denne afgørelse og af samarbejdet mellem de internationale finansielle institutioner, der er involveret i projekterne. Kommissionens orientering af Europa-Parlamentet og Rådet skal omfatte en vurdering af det bidrag, som långivningen i henhold til denne afgørelse har ydet til realiseringen af Fællesskabets målsætninger inden for rammerne af den nordlige dimension.

Med henblik herpå fremsender EIB alle relevante oplysninger til Kommissionen.

Artikel 4

Varighed

Denne garanti dækker lån indgået i en periode på tre år fra datoen for vedtagelse af denne afgørelse. Såfremt lånene indgået af EIB ved udløbet af disse tre år ikke har nået det samlede loft, der er omhandlet i artikel 2, forlænges denne periode automatisk med seks måneder.

Artikel 5

Afsluttende bestemmelser

1. Denne afgørelse får virkning fra dagen for offentliggørelsen i De Europæiske Fællesskabers Tidende.

2. EIB og Kommissionen fastsætter de nærmere betingelser for indrømmelsen af garantien.

Udfærdiget i Bruxelles, den .

På Rådets vegne

Formand

FINANSIERINGSOVERSIGT

1. Foranstaltningens betegnelse

Garanti fra Det Europæiske Fællesskab til Den Europæiske Investeringsbanks långivning i det nordvestlige Rusland.

2. Budgetpost

B0-221. Det Europæiske Fællesskabs sikkerhedsstillelse for lån, der ydes af Den Europæiske Investeringsbank i tredjelande i Central- og Østeuropa og det vestlige Balkan.

3. Retsgrundlag

Traktatens artikel 308.

4. Beskrivelse af foranstaltningen

4.1 Generelt formål

Foranstaltningen tager sigte på at støtte udvalgte miljøprojekter af særlig fællesskabsinteresse i det nordvestlige Rusland som led i den nordlige dimension. Projekterne skal være klart fokuseret på miljøforbedringer og være af væsentlig interesse for Fællesskabet.

4.2 Beskrivelse

Budgetposten tjener til at yde budgetmæssig dækning for en fællesskabsgaranti til EIB i forbindelse med lån på maksimalt 100 mio. EUR til udvalgte projekter i det nordvestlige Rusland, navnlig i og omkring Skt. Petersborg og Kaliningrad. Projekterne skal være klart fokuseret på miljøforbedringer og være af væsentlig interesse for Fællesskabet.

4.3 Foranstaltningens varighed og nærmere bestemmelser for dens forlængelse

Tre år; en forlængelse vil fordre en ny afgørelse fra Rådet.

5. Klassifikation af udgifter/indtægter

Obligatoriske udgifter/ikke-opdelte bevillinger.

6. Udgifters/indtægters art

Garanti til EIB.

7. Finansielle virkninger

Kun hvis garantien faktisk anvendes.

7.1 Beregningsmetode for de samlede omkostninger ved foranstaltningen (fastlæggelse af gennemsnitsomkostningerne pr. enhed)

Der foreslås opført et p.m., da det er behæftet med usikkerhed og ikke på forhånd kan beregnes, hvor meget og hvornår der vil blive trukket på denne budgetpost.

7.2 Omkostningernes fordeling på foranstaltningens elementer

Ikke relevant.

7.3 Driftsudgifter til undersøgelser, eksperter osv., som opføres i budgettets del B

Ikke relevant.

8. Finansiering af udgifterne til foranstaltningen

I tilfælde af misligholdelse foretages betalingerne direkte fra garantifonden til kreditor.

Hvis garantifonden ikke indeholder tilstrækkelige midler til at dække misligholdelsen, frigøres der supplerende midler ved træk på budgettet:

- idet der i første omgang trækkes på den margen, der står under garantireserven

- idet der dernæst trækkes på en eventuel disponibel margen under loftet i udgiftsområde 4 i de finansielle overslag eller foretages en omfordeling inden for udgiftsområde 4

- idet der som tredje mulighed foretages en revision af de finansielle overslag i overensstemmelse med bestemmelserne i den interinstitutionelle aftale, hvilket kan indebære en omfordeling inden for andre udgiftsområder.

For at opfylde sine forpligtelser kan Kommissionen midlertidigt sikre gældsbetjeningen ved at trække på sin likvide beholdning. I så fald anvendes artikel 12 i Rådets forordning (EF, Euratom) nr. 1552/89 af 29. maj 1989.

9. Forholdsregler til sikring af, at garantikravene overholdes

Der træffes passende kontrolforanstaltninger i overensstemmelse med EIB's sædvanlige procedurer, herunder passende kontrol- og tilsynsordninger, der er i overensstemmelse med de tilsvarende ordninger blandt de samfinansierende internationale finansielle institutioner.

Der træffes passende forholdsregler til at sikre, at Revisionsretten og Kontoret for Bekæmpelse af Svig (OLAF) kan udføre deres opgaver i relation til denne afgørelse i overensstemmelse med gældende lovgivning.

10. Oplysninger om cost/effectiveness

10.1 Specifikke og kvantificerbare mål, målgruppe

- Kvantificerbare mål: se punkt 4 ovenfor.

- Målgruppe: Det nordvestlige Rusland som led i den nordlige dimension.

10.2 Begrundelse for foranstaltningen

- Som led i den nordlige dimension at yde støtte til investeringsprojekter i det nordvestlige Rusland, der er klart fokuseret på miljøforbedringer og af væsentlig interesse for Fællesskabet.

- Valg af støtteform: EIB har været aktiv på nye markeder i over tyve år. Denne transaktion indebærer et begrænset engagement for EIB i Rusland. EIB vil kun yde lån i samarbejde og efter aftale om samfinansiering med internationale finansielle institutioner, der allerede opererer i Rusland.

- Vigtigste usikkerhedsmomenter, som vil kunne få indflydelse på de konkrete resultater af foranstaltningen: f.eks. Ruslands manglende honorering af sine internationale finansielle forpligtelser.

10.3 Overvågning af transaktionen

Resultatindikatorer

Kommissionens årlige orientering af Europa-Parlamentet og Rådet skal omfatte en vurdering af det bidrag, som långivningen i henhold til denne afgørelse har ydet til realiseringen af Fællesskabets målsætninger inden for rammerne af den nordlige dimension, idet der tages hensyn til de operationelle mål for långivningen i henhold til denne afgørelse og EIB's vurdering af opfyldelsen af disse mål.

EIB's vurdering og godkendelse af projekter skal foregå i overensstemmelse med Bankens sædvanlige kriterier og procedurer.

EIB's långivning uden for EU er reguleret af navnlig artikel 18, stk. 1, andet afsnit, der lyder således: "Dog kan Banken ved en af styrelsesrådet med enstemmighed meddelt dispensation på forslag af bestyrelsen yde lån til investeringsprojekter, der helt eller delvis påtænkes gennemført uden for medlemsstaternes europæiske områder". Efter anmodning fra Rådet skal lån, der ydes i henhold til denne afgørelse, godkendes fra sag til sag af EIB's styrelsesråd.

11. udgifter til administration (budgettets sektion III, del A)

Ikke relevant. Den foreslåede transaktion vil ikke medføre en forøgelse af Kommissionens personale eller administrative udgifter.

12. Indvirkning på garantireserven

12.1 Foreløbig forfaldsplan for lån, der vil blive indgået, mens afgørelsen er i kraft

>TABELPOSITION>

12.2 Forventet anvendelse af garantireserven for tilførsel til garantifonden

Tilførselssatsen for garantifonden for aktioner i forhold til tredjelande er på 9 % pr. 1. januar 2000. Satsen for generalgarantien er på 65 %.

>TABELPOSITION>

12.3 Forventet anvendelse af garantireserven som følge af dette forslag [6]

[6] Situationen pr. 1. april 2001.

>TABELPOSITION>

* NB: Tallene for EIB's långivning tager allerede hensyn til en lille, men positiv korrektion i forbindelse med dette års første budgetoverførsel fra reserven for lån og lånegarantier til garantifonden for aktioner i forhold til tredjelande, jf. Rådets forordning 2728/94 af 31. oktober 1994, som ændret ved forordning 1149/99/EF af 25. maj 1999, ifølge hvilken Kommissionen skal indlede proceduren for tilførsler til långivning som led i en rammeordning, der strækker sig over flere år (såsom EIB-mandater og Euratom-lån), ved regnskabsårets begyndelse. Transaktionerne vedrørende långivning efter disse ordninger skal foregå i årlige trancher. De beløb, der indbetales til fonden, korrigeres for den pr. 31. december det foregående år konstaterede forskel mellem de skøn, der dannede grundlag for den foregående indbetaling, og de lån, der reelt blev ydet i løbet af samme år.